《闻行在今岁元夕放灯颇盛》
宋代·葛立方

寂寞元宵十六霜，月中披蓑带干将。
兜鍪第见烽火举，觚棱不辨华灯张。
新来冰天被声教，铁骑无复驰沙场。
缯山再见旧灯影，金枝密焰看流芳。
鸣珂篝烛竞游衍，金吾不禁春宵长。
传闻慈宁更炜炜，万岁声动东朝觞。
琉璃云母万枝宝，桂膏兰灺飘余香。
我今暂留三家野，岂有鹄采开莲房。
聊向猪栏迎紫女，更设膏粥祈蚕桑。
叶师无恙可霄汉，会把如意游西凉。

作者简介：葛立方(？～1164), 南宋诗论家、词人。字常之，自号懒真子。丹阳(今属江苏）人，后定居湖州吴兴（今浙江湖州）。